Federer bruker 370 000 for å leie to hus slik at han får nok søvn
I dag kan det bli en episk finale mot Novak Djokovic (28), som slo Federer i fjorårets Wimbledon-finale. De møtes for 40. gang, og Federer leder 20-19 i innbyrdes oppgjør. Med to par tvillinger - de 14 måneder gamle Leo og Lenny, og snart seks år gamle Myla Rose og Charlene Riva - må Roger Federer også tenke på hvordan han skal få ro til å konsentrere seg.Derfor har han, ifølge Daily Mail, leid to hus under årets Wimbledon-turnering. Det skal koste ham mer enn 370 000 kroner, men kan altså godt ha vært verdt pengene. I det ene huset bor han sammen med kona Mirka og de fire barna, i det andre huset sammen med teamet sitt. Federer vil gjerne ha familien med seg til London, men samtidig få sovet det han trenger for å prestere. Løsningen er altså å leie to hus. Sveitseren jager sin åttende tittel i London, mens hans serbiske motstander kan ta sin tredje Wimbledon-tittel - og sin niende Grand Slam-seier totalt.Djokovic sa på en pressekonferanse denne uken at Federer har betydd mye for ham. – I kampene mot Fedrer har jeg gå gjennom mange ulike følelser og ting som har hjulpet meg til å forstå hva som behøves for å bli en bedre spiller og vinne mot ham og vinne Grand Slam-trofeer, sa Novak Djokovic. – Han er så god og så stabil. Vi vet alle fakta: han er den største gjennom alle tider. Det kan ikke bli nok hyllest av Roger. De møttes første gang i Monte Carlo Masters i 2006. Federer hadde den gang vært verdensener i to år og syv ganger Grand Slam-vinner. Djokovic var en 18-åring som var ranket som nummer 67 i verden og hadde ennå ikke vunnet en eneste ATP-tittel, ikke en gang kommet til finalen. Han presset likevel Federer til tre sett: 6-3,2-6,6-3.Av de neste 38 møtene har de altså vunnet 19 hver. Djokovic har vunnet de to siste møtene: I mai i Roma på grus og i mars i Indian Wells på hardcourt. Den siste Grand Slam-kampen mellom dem var altså Wimbledon-finalen i fjor der tennisverdenen opplevde en fantastisk match med Djokovic som vinner 6-7, 6-4, 7-6, 5-7, 6-4. De to kjempet seg gjennom en tre timer og 57 minutter lang og helt utrolig jevn kamp. Djokovic er favoritt hos de fleste foran dagens finale, men etter at Federer utspilte hjemmehåpet Andy Murray i semifinalen, er det mange som snakker om at Federer nå spiller som på sitt aller beste. – Jeg vet ikke om noen som har spilt så bra som Roger i den alderen, sa Murray etterpå.For to år siden var det mange som avskrev Federer. Det skulle de aldri ha gjort, men det var kanskje forståelig etter som han i løpet av kort tid tapte for Sergij Stachovskij, Federico Delbonis og Daniel Brands - navn som de fleste av oss må google opp og i mente for å vite noe om. Federer vant fem Wimbledon-titler mellom 2003 og 2007. Siden den gang har ingen Wimbledon-vinner klart å forsvare seieren året etter. Djokovic har i dag sjansen til å bli den første. I fredagens semifinale måtte Nokvak Djokovic flere ganger få behandling på en vond venstre skulder og albue. – Det er ingenting som bekymrer meg, hevder han.
Roger Federer (33) har to par tvillinger. Han har leid to hus i London for ikke å bli forstyrret av ungene.